এদেন আজার

এদেন মাইকেল আজার (, ; জন্ম: ৭ জানুয়ারি ১৯৯১; এদেন আজার নামে সুপরিচিত) হলেন একজন বেলজীয় পেশাদার ফুটবল খেলোয়াড়। তিনি বর্তমানে স্পেনের পেশাদার ফুটবল লিগের শীর্ষ স্তর লা লিগার ক্লাব রিয়াল মাদ্রিদ এবং বেলজিয়াম জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত বাম পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় এবং আক্রমণাত্মক মধ্যমাঠের খেলোয়াড় হিসেবে খেলেন। আজারের সৃজনশীলতা, গতি এবং কৌশলগত সামর্থ্য সকলের কাছ থেকে প্রশংসা কুড়িয়েছে।
১৯৯৫–৯৬ মৌসুমে, বেলজীয় ফুটবল ক্লাব ব্রেনোয়ার যুব পর্যায়ের হয়ে খেলার মাধ্যমে আজার ফুটবল জগতে প্রবেশ করেছেন এবং পরবর্তীকালে টুবিজে এবং লিলের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০০৭–০৮ মৌসুমে, ফরাসি ক্লাব লিলের মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৫ মৌসুম অতিবাহিত করেছেন; লিলের হয়ে তিনি ১৪৭ ম্যাচে ৩৬টি গোল করেছেন। অতঃপর ২০১২–১৩ মৌসুমে তিনি প্রায় ৩৫ মিলিয়ন ইউরোর বিনিময়ে ইংরেজ ক্লাব চেলসিতে যোগদান করেছেন, চেলসির হয়ে তিনি ২টি লিগ শিরোপা এবং ২টি উয়েফা ইউরোপা লিগ জয়লাভ করেছেন। ২০১৯–২০ মৌসুমে, তিনি প্রায় ১১৫ মিলিয়ন ইউরোর বিনিময়ে চেলসি হতে স্পেনীয় ক্লাব রিয়াল মাদ্রিদে যোগদান করেছেন।
২০০৬ সালে, আজার বেলজিয়াম অনূর্ধ্ব-১৫ দলের হয়ে বেলজিয়ামের বয়সভিত্তিক পর্যায়ে অভিষেক করেছিলেন। প্রায় ৪ বছর যাবত বেলজিয়ামের বয়সভিত্তিক দলের হয়ে খেলার পর, তিনি ২০০৮ সালে বেলজিয়ামের হয়ে আন্তর্জাতিক পর্যায়ে অভিষেক করেছেন; বেলজিয়ামের জার্সি গায়ে তিনি এপর্যন্ত ১২০ ম্যাচে ৩৩টি গোল করেছেন। তিনি বেলজিয়ামের হয়ে এপর্যন্ত ২টি ফিফা বিশ্বকাপ (২০১৪ এবং ২০১৮) এবং ২টি উয়েফা ইউরোপীয় চ্যাম্পিয়নশিপে (২০১৬ এবং ২০২০) অংশগ্রহণ করেছেন, যার মধ্যে ২০১৮ সালে রোবের্তো মার্তিনেসের অধীনে ফিফা বিশ্বকাপে তৃতীয় স্থান অধিকার করেছেন।
ব্যক্তিগতভাবে, আজার বেশ কিছু পুরস্কার জয়লাভ করেছেন, যার মধ্যে ২০১৮ সালে বর্ষসেরা বেলজীয় ক্রীড়াবিদের পুরস্কার জয় অন্যতম। এছাড়াও ২০১০–১১ এবং ২০১১–১২ মৌসুমে তিনি প্রথম অ-ফরাসি খেলোয়াড় হিসেবে ইউএনএফপি বর্ষসেরা যুব খেলোয়াড়ের পুরস্কার জয়লাভ করেছেন। ২০১০–১১ মৌসুমে তার অসাধারণ খেলার জন্য তিনি ইতালীয় ম্যাগাজিন গুয়েরিন স্পোর্তিভো দ্বারা ব্রাভো পুরস্কার জয়লাভ করেছেন। দলগতভাবে, আজার এপর্যন্ত ৯টি শিরোপা জয়লাভ করেছেন, যার মধ্যে ২টি লিলের হয়ে, ৬টি চেলসির হয়ে এবং ১টি রিয়াল মাদ্রিদের হয়ে জয়লাভ করেছেন।
এদেন মাইকেল আজার ১৯৯১ সালের ৭ই জানুয়ারি তারিখে বেলজিয়ামের লা লুভিয়েরে জন্মগ্রহণ করেছেন এবং সেখানেই তার শৈশব অতিবাহিত করেছেন। তার বাবা একজন সাবেক বেলজীয় ফুটবল খেলোয়াড়।
আজার বেলজিয়াম অনূর্ধ্ব-১৫, বেলজিয়াম অনূর্ধ্ব-১৬, বেলজিয়াম অনূর্ধ্ব-১৭ এবং বেলজিয়াম অনূর্ধ্ব-১৯ দলের হয়ে খেলার মাধ্যমে বেলজিয়ামের প্রতিনিধিত্ব করেছেন। ২০০৭ সালে তিনি বেলজিয়াম অনূর্ধ্ব-১৭ দলের হয়ে ২০০৭ উয়েফা ইউরোপীয় অনূর্ধ্ব-১৭ চ্যাম্পিয়নশিপে অংশগ্রহণ করেছিলেন, যেখানে তিনি ৪ ম্যাচে ১টি গোল করেছিলেন। একই বছরে তিনি ২০০৭ ফিফা অনূর্ধ্ব-১৭ বিশ্বকাপে অংশগ্রহণ করেছেন, তবে তার দল উক্ত প্রতিযোগিতার গ্রুপ পর্ব থেকেই বিদায় নিয়েছিল; উক্ত প্রতিযোগিতায় তিনি মাত্র ৩ ম্যাচে অংশগ্রহণ করেছিলেন। বেলজিয়ামের বয়সভিত্তিক দলের হয়ে তিনি প্রায় ৪ বছরে ৩৭ ম্যাচে অংশগ্রহণ করে ১১টি গোল করেছেন।
২০০৮ সালের ১৯শে নভেম্বর তারিখে, মাত্র ১৭ বছর ১০ মাস ১২ দিন বয়সে, উভয় পায়ে ফুটবল খেলায় পারদর্শী আজার লুক্সেমবুর্গের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বেলজিয়ামের হয়ে অভিষেক করেছেন। উক্ত ম্যাচের ৬৯তম মিনিটে আক্রমণভাগের খেলোয়াড় ওয়েসলি সঙ্কের বদলি খেলোয়াড় হিসেবে তিনি মাঠে প্রবেশ করেন; ম্যাচটি ১–১ গোলে ড্র হয়েছিল। বেলজিয়ামের হয়ে অভিষেকের বছরে আজার মাত্র ১ ম্যাচে অংশগ্রহণ করেছেন। জাতীয় দলের হয়ে অভিষেকের ২ বছর ১০ মাস ১৮ দিন পর, বেলজিয়ামের জার্সি গায়ে প্রথম গোলটি করেন; ২০১১ সালের ৭ই অক্টোবর তারিখে, কাজাখস্তানের বিরুদ্ধে ম্যাচের প্রথম গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেন। ২০১৫ সালের ৭ই জুন তারিখে, তিনি ফ্রান্সের বিরুদ্ধে এক প্রীতি ম্যাচে বেলজিয়ামের হয়ে প্রথমবারের মতো অধিনায়কের দায়িত্ব পালন করেন, ম্যাচটি বেলজিয়াম ৪–৩ গোলের ব্যবধানে জয়লাভ করেছিল; তিনি উক্ত ম্যাচে বেলজিয়ামের চতুর্থ তথা জয়সূচক গোলটি করেছিলেন।
আজার ব্রাজিলে অনুষ্ঠিত ২০১৪ ফিফা বিশ্বকাপের জন্য মার্ক ভিলমটসের অধীনে ঘোষিত বেলজিয়াম দলে স্থান পাওয়ার মাধ্যমে প্রথমবারের মতো ফিফা বিশ্বকাপে অংশগ্রহণ করার সুযোগ পান। ২০১৪ সালের ১৪ই জুন তারিখে, তিনি আলজেরিয়ার বিরুদ্ধে গ্রুপ পর্বে নিজেদের প্রথম ম্যাচে অংশগ্রহণ করার মাধ্যমে ফিফা বিশ্বকাপে অভিষেক করেছেন, উক্ত ম্যাচে তিনি বেলজিয়ামের জয়সূচক গোলে ড্রিস মের্টেনসকে অ্যাসিস্ট করেছিলেন। উক্ত বিশ্বকাপে তিনি ৫ ম্যাচে অংশগ্রহণ করেছেন। অতঃপর আজার ২০১৮ ফিফা বিশ্বকাপের জন্য প্রকাশিত বেলজিয়ামের ২৩ সদস্যের চূড়ান্ত দলে অন্তর্ভুক্ত হন, উক্ত বিশ্বকাপে তিনি বেলজিয়ামের অধিনায়কের দায়িত্ব পালন করার পাশাপাশি সর্বমোট ৬ ম্যাচে ৩টি গোল করেছেন। ২০১৮ ফিফা বিশ্বকাপের তৃতীয় স্থান নির্ধারণী ম্যাচে বেলজিয়াম ইংল্যান্ডকে ২–০ গোলের ব্যবধানে পরাজিত করে তৃতীয় স্থান অধিকার করেছিল, উক্ত ম্যাচের ৮২তম মিনিটে তিনি একটি গোল করেছিলেন। এরপূর্বে ২৩শে জুন তারিখে, তিউনিসিয়ার বিরুদ্ধে ম্যাচে তিনি ফিফা বিশ্বকাপে তার প্রথম গোলটি করেছেন।
২০১৪ সালের ১লা জুলাই তারিখে ব্রাজিলের বাইয়ার ইতাইপাভা এরিনা ফোন্তে নোভায় অনুষ্ঠিত মার্কিন যুক্তরাষ্ট্রের বিরুদ্ধে ম্যাচে অংশগ্রহণ করার মাধ্যমে তিনি বেলজিয়ামের জার্সি গায়ে তার ৫০তম ম্যাচ খেলেছেন, ম্যাচটি বেলজিয়াম ২–১ গোলের ব্যবধানে জয়লাভ করেছিল, যেখানে তিনি ১১১ মিনিট খেলেছেন। অন্যদিকে, ২০১৯ সালের ২৪শে মার্চ তারিখে আজার তার খেলোয়াড়ি জীবনে ১০০তম ম্যাচটি খেলেছেন, সাইপ্রাসের বিরুদ্ধে সাইপ্রাসের নিকোশিয়ায় অনুষ্ঠিত উক্ত ম্যাচটি তিনি অধিনায়কের দায়িত্ব পালন করার পাশাপাশি ১টি গোল করেছিলেন।